ໄພນໍ້າຖ້ວມອາດສ້າງ ຄວາມເສຍຫາຍໃຫ້ໄທ ຫລາຍກ່ວາ 5000 ລ້ານໂດລາ (ເບິ່ງວີດີໂອກັບຮູບສະໄລດ໌))
ໄພ​ນໍ້າ​ຖ້ວມ​ທີ່​ຮ້າຍ​ແຮງ​ທີ່​ສຸດ​ໃນ​ໄທ ​ໃນ​ຮອບ​ຫລາຍ​ສິບ​ປີ ອາດ​ສ້າງ​ຜົນ​ເສຍ​ຫາຍ​ໃຫ້​ ​ຄິດ​ເປັນ​ມູນ​ຄ່າ 5000 ​ກ່ວາລ້ານໂດລາກໍໄດ້.
ນໍ້າທີ່ໄຫລຖ້ວມພາກກາງຂອງໄທ ໄດ້ຖ້ວມສວນອຸດສາຫະກໍາແລະສູນກາງການຜະລິດ ຫລາຍໆແຫ່ງ ເຮັດໃຫ້ຜົນເສຍຫາຍທາງເສດຖະກິດຈາກໄພພິບັດທໍາມະຊາດດັ່ງກ່າວ ທີ່ສູງ ຂຶ້ນນັບມື້ນັ້ນ ແຮ່ງທະວີຄູນຂຶ້ນອີກ ຜູ້ສື່ຂ່າວວີໂອເອ ຣອນ ຄໍຣ໌ເບິນ ລາຍງານມາຈາກ ບາງກອກວ່າ ທາງກໍາປູເຈຍ ຫວຽດນາມ ແລະ ລາວນັ້ນ ກໍຍັງສືບຕໍ່ເກັບກໍາຄວາມເສຍຫາຍ ຈາກນໍ້າຖ້ວມຢ່າງໜັກ ທີ່ໄດ້ເອົາຊີວິດໄປແລ້ວຫລາຍຮ້ອຍຄົນນັ້ນເຊ່ນກັນ ດາຣາມີເລື່ອງນີ້ ມາສະເໜີທ່ານ ພວກນັກເສດຖະສາດພາກັນຢ້ານວ່າ ໄພນໍ້າຖ້ວມທີ່ຮ້າຍແຮງທີ່ສຸດໃນປະເທດໄທ ໃນຮອບຫລາຍສິບປີ ອາດສ້າງຜົນເສຍຫາຍໃຫ້ແກ່ປະເທດ ຄິດເປັນມູນຄ່າຫລາຍກ່ວາ 5000 ລ້ານໂດລາກໍໄດ້ ແລະພ້ອມດຽວກັນກໍຈະເຮັດໃຫ້ຜົນຜະລິດຮວມພາຍໃນປະເທດ ຕົກຕໍ່າລົງປະມານນຶ່ງເປີເຊັນ ຄວາມເສຍຫາຍທາງເສດຖະກິດນັ້ນແມ່ນຮູ້ສຶກກັນແລ້ວ ຢູ່ໃນເຂດສູນກາງອຸດສາຫະກໍາ ຂອງປະເທດ ບ່ອນທີ່ໄພນໍ້າຖ້ວມໄດ້ເພພັງກໍາແພງອອ້ມບໍລິເວນໂຮງຈັກໂຮງງານຂອງ ອຸດສາຫະກໍາລາຍໃຫຍ່ໆ ຜົນເສຍຫາຍໄດ້ປິດໂຮງງານປະກອບລົດຍົນ ຍີ່ຫໍ້ຮອນດາ ແລະໂຕໂຢຕາ ທີ່ຜົນຜະລິດຢູ່ໂຮງງານທີ່ປະເທດໄທນີ້ ແມ່ນປະກອບປະມານເຈັດເປີເຊັນ ຂອງຜົນຜະລິດຮວມກັນຂອງພວກເຂົາເຈົ້າ ໃນທົ່ວໂລກ ຮວມກັນແລ້ວ ສູນກາງອຸດສາ ຫະກໍາຕ່າງໆຂອງໄທ ແມ່ນຜະລິດເກືອບເຄິ່ງນຶ່ງຂອງຜົນຜະລິດແຫ່ງຊາດຂອງໄທ ທ່ານ ພິຈິດ ຣັດຕະກຸນ ຜູ້ອໍານວຍການ ສູນກາງການກຽມພ້ອມຮັບມືກັບໄພພິບັດ ເອເຊຍ ກ່າວວ່າ ໄພນໍ້າຖ້ວມອາດຕ້ອງ ໃຊ້ເວລາເກືອບເຖິງສອງເດືອນ ກ່ອນທີ່ ມັນຈະເບົາບາງເຫືອດແຫ້ງໄປ ໂດຍທີ່ ເວລານີ້ ແມ່ນຍັງມີນໍ້າອັ່ງຖ້ວມຢູ່ຫລາຍ ໃນເຂດນອກບາງກອກປາລິມົນທົນນັ້ນ ເຖິງແມ່ນທາງການໄທໄດ້ອອກມາຖະ ແຫລງໃນວັນຈັນວານນີ້ວ່າ ລະດັບນໍ້າ ໄດ້ລົດລົງແດ່ແລ້ວ ແລະກໍຄົງຈະບໍ່ຖ້ວມ ບາງກອກ ທ່ານພິຈິດກ່າວວ່າ: ພວກເຈົ້າໜ້າທີ່ກະຊວງອຸດສາຫະກໍາຂອງໄທກ່າວວ່າ ອາດມີພວກນິຄົມອຸດສາຫະກໍາແລະສວນອຸດສາຫະກໍາ ຫລາຍຮອດ 8 ແຫ່ງ ທີ່ວ່າຈ້າງຄົນງານທີ່ມີປະສົບການສູງ ຫລາຍກວ່າ 200,000 ຄົນ ຖືກນໍ້າຖ້ວມ ພວກນັກເສດຖະສາດເຕືອນວ່າ ອັດຕາການເຕີບໂຕຂອງເສດຖະກິດໄທແມ່ນຈະໄດ້ຮັບຜົນ ກະທົບ ໂດຍສະເພາະໃນໄຕຣມາດທີ່ສີ່ຂອງປີ 2011 ນີ້ ທ່ານນາງ ຖະໜອມສີ ຟອງອາຣຸນຣຸ່ງ ນັກເສດຖະສາດອາວຸໂສ ທີ່ ບໍລິສັດຫລັກຊັບ ພັດທຣາ ກ່າວວ່າ ຜົນກະທົບຕໍ່ການຜະລິດດ້ານອຸດສາ ຫະກໍານັ້ນ ແມ່ນຄວາມເປັນຫ່ວງອັນສໍາຄັນ ສໍາລັບແນວໂນ້ມຂອງເສດຖະ ກິດໃນອະນາຄົດ ທ່ານນາງ ຖະໜອມສີ ເວົ້າວ່າ: ຜົນເສຍຫາຍຈາກນໍ້າຖ້ວມໃນພາກພື້ນເອເຊຍຕາເວັນອອກສຽງໃຕ້ນັ້ນ ມາຮອດປັດຈຸບັນນີ້ ສ່ວນໃຫຍ່ແລ້ວແມ່ນຢູ່ໃນເຂດຊົນນະບົດ ແລະເຂດການກະເສດ ຫ້ອງການປະສານງານກິດຈະກໍາມະນຸດສະທໍາຂອງອົງການສະຫະປະຊາ ຊາດ ຫລື UNOCHA ກ່າວວ່າ ໄພນໍ້າຖ້ວມໃນທົ່ວປະເທດຕ່າງໆທີ່ຕັ້ງຢູ່ຕາມແນວແມ່ນໍ້າຂອງ ກໍຄື ໄທ ກໍາປູເຈຍ ຫວຽດນາມ ແລະ ສປປ ລາວ ນັ້ນ ໄດ້ຍັງຜົນໃຫ້ມີຜູ້ເສຍຊີວິດໄປແລ້ວ 550 ກວ່າຄົນ ທີ່ກໍາປູເຈຍນັ້ນ ຄວາມພະຍາຍາມເພື່ອສະໜອງການຊ່ວຍເຫລືອແກ່ພວກປະຊາຄົມທີ່ຖືກນໍ້າຖ້ວມ ແມ່ນໄດ້ຮັບການຖ່ວງດຶງແລະຫຍຸ້ງຍາກເພິ່ມຂຶ້ນ ຍ້ອນລະດັບນໍ້າຖ້ວມສູງ ແລະສະພາບຖະໜົນຫົນທາງທີ່ເປັນອັນຕະຫລາຍ ທ່ານ ພີເຕີ້ ບຣິມເບິລ (Peter Brimble) ນັກເສດຖະສາດອາວຸໂສແຫ່ງທະນາຄານພັດທະນາເອເຊຍ ຫລື ເອດີບີ ທີ່ນະຄອນຫລວງພະນົມເປັນ ກ່າວວ່າ ຜົນເສຍຫາຍແມ່ນສ້າງຄວາມຫາຍະນະໃຫ້ແກ່ພວກປະຊາຄົມທີ່ທຸກຍາກກວ່າ ທີ່ໄດ້ພະຍາຍາມສ້າງສາໂຄງລ່າງພື້ນຖານໃນເຂດທ້ອງຖິ່ນໂດຍອາໄສງົບປະມານຂອງຫລວງນັ້ນ ທ່ານບຣິມເບິລ ກ່າວວ່າ: ສ່ວນໃນຫວຽດນາມ ໄພນໍ້າຖ້ວມທີ່ປະທະຂົງເຂດປາກແມ່ນໍ້າຂອງ ໄດ້ເອົາ ຊີວິດໄປແລ້ວສິບກວ່າຄົນ ໂຮມທັງພວກເດັກນ້ອຍ ໃນຂະນະທີ່ພາຍຸຫລາຍ ລູກໄດ້ຖະຫລົ່ມຂົງເຂດແຄມຝັ່ງທະເລພາກກາງຂ້ອນເໜືອ ສົ່ງຜົນໃຫ້ບ້ານ ເຮືອຮ 60,000 ຫລັງ ຖືກນໍ້າຖ້ວມແລະ ເສຍຫາຍ ສ່ວນຢູ່ ສປປ ລາວ ນັ້ນ ປະຊາຊົນເກືອບຮອດ ຫ້າແສນຄົນ ໄດ້ຖືກກະທົບ ຍ້ອນນໍ້າຖ້ວມ ທີ່ໄດ້ທໍາລາຍພື້ນທີ່ປູກຝັງຫລາຍກວ່າ 60,000 ເຮັກຕ້າ ພ້ອມທັງໂຄງລ່າງພື້ນຖານໃນເຂດທ້ອງຖິ່ນນໍາ